Propunere de DECIZIE A CONSILIULUI privind poziția care urmează a fi adoptată, în numele Uniunii Europene, cu privire la propunerea de modificare a Convenției vamale privind transportul internațional de mărfuri sub acoperirea carnetelor TIR (Convenția TIR din 1975) /* COM/2014/0491 final - 2014/0225 (NLE) */





EXPUNERE DE MOTIVE 1. CONTEXTUL PROPUNERII 1.1. Motivele și obiectivele propunerii Convenția vamală privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 a fost aprobată, în numele Comunității Economice Europene, prin Regulamentul (CEE) nr. 2112/78 al Consiliului. Convenția a intrat în vigoare în Uniunea Europeană la 20 iunie 1983. Scopul deciziei propuse este ca Uniunea Europeană să adopte cele mai recente modificări aduse Convenției TIR, convenite de Grupul de lucru al Comisiei Economice pentru Europa a Națiunilor Unite (UNECE) privind problemele vamale care vizează transporturile și adoptate, ulterior, de Comitetul de gestionare al Convenției TIR, sub rezerva finalizării procedurilor interne ale UE. La 6 februarie 2014, Comitetul de gestionare al Convenției TIR a adoptat, la cea de a 57-a sesiune a sa de la Geneva, propuneri de modificare a anexelor 1 și 6 la textul convenției. La 12 iunie 2014, Comitetul de gestionare al Convenției TIR a adoptat, la cea de a 58-a sesiune a sa de la Geneva, o propunere de modificare a anexei 9 la textul convenției. Propunerile vor fi înaintate Secretarului General al ONU, în conformitate cu dispozițiile articolului 59 alineatele (1) și (2) și ale articolului 60 din convenție și intră în vigoare la 1 ianuarie 2015, cu excepția cazului în care, până la data de 1 octombrie 2014, cel puțin cinci părți contractante notifică Secretarului General al ONU obiecții la modificările în cauză. 1.2. Contextul general Convenția TIR, care este administrată de UNECE, a instituit o procedură privind tranzitul vamal pentru transportul internațional rutier de mărfuri. Convenția permite ca mărfurile care se află sub regim suspensiv vamal și fiscal să traverseze frontierele internaționale în condițiile unei intervenții minime din partea autorităților vamale în timpul transportului. Prin diminuarea obstacolelor tradiționale din calea circulației internaționale a mărfurilor, sistemul TIR încurajează dezvoltarea comerțului internațional. Prin reducerea duratei tranzitului, acesta permite realizarea de economii substanțiale în ceea ce privește costurile de transport. Cel mai important avantaj al sistemului este faptul că, prin intermediul lanțului internațional de garanții, Convenția TIR permite un acces relativ simplu la garanțiile necesare. Grupul de lucru UNECE privind problemele vamale care vizează transporturile și Comitetul de gestionare al Convenției TIR au admis că sunt necesare anumite modificări ale Convenției TIR. Acestea se referă la: · modificarea anexei 1, modelul carnetului TIR:VERSIUNEA 2, punctul 5 și a anexei 6 nota explicativă la articolul 8 alineatul (3) punctul 5, ca urmare a modificărilor aduse Convenției internaționale privind Sistemul armonizat de denumire și codificare a mărfurilor (Convenția SA), în special crearea unei subpoziții separate la poziția 24.03 pentru tutunul pentru pipă cu apă; · modificarea anexei 6 prin introducerea a două noi note explicative la anexa 9, partea II alineatele (4) și (5) privind transmiterea datelor referitoare la operatorii TIR autorizați prin intermediul aplicației online+ a băncii de date internaționale TIR (ITDB); · modificarea anexei 6 prin introducerea unei noi note explicative la articolul 38 alineatul (2) în ceea ce privește transmiterea datelor referitoare la excluderi către Comitetul executiv TIR (TIRExB) prin intermediul aplicației ITDB online+; · modificarea anexei 6 prin introducerea a două noi note explicative la anexa 8 articolul 9 alineatele (1) și (2) privind reprezentarea și alegerea unui membru supleant al TIRExB; · modificarea anexei 9 partea I punctul 3 subpunctul vi) prin înlocuirea cu un text îmbunătățit a formulării existente referitoare la termenul de 1 martie. 1.3. Dispoziții în vigoare în domeniul propunerii Nu există dispoziții în vigoare în domeniul propunerii. 1.4. Coerența cu celelalte politici și obiective ale Uniunii Propunerea de decizie este în conformitate cu politica comună în domeniul comerțului și transportului. Prin facilitarea transportului rutier, sistemul TIR permite ca mărfurile să se deplaseze, traversând teritoriile celor 68 de părți contractante, cu un minimum de intervenții din partea administrațiilor vamale și oferă, prin intermediul unui lanț internațional de garanții, un acces relativ simplu la garanțiile necesare. Simplificările realizate prin intermediul Convenției TIR sunt în conformitate cu Strategia de la Lisabona revizuită. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI 2.1. Consultarea părților interesate Metodele de consultare, principalele sectoare vizate și profilul general al respondenților S-au desfășurat consultări cu statele membre în cadrul reuniunilor Comitetului pentru legislație vamală (Comitetul de coordonare Geneva), obținându-se aprobarea propunerilor. Totodată, au avut loc consultări în cadrul sesiunilor Grupului de lucru UNECE privind problemele vamale care vizează transporturile și ale Comitetului de gestionare al Convenției TIR. Sinteza răspunsurilor și modul în care acestea au fost luate în considerare Aviz favorabil. 2.2. Obținerea și utilizarea expertizei Nu a fost necesar să se recurgă la expertiză externă. 2.3. Evaluarea impactului Propunerea de modificare a codului SA 24.03.10 este determinată de modificările aduse codurilor din Sistemul armonizat și nu schimbă lista inițială a produselor acoperite. Respectiva modificare duce la o aliniere a dispozițiilor în domeniul tranzitului. Modificările care introduc posibilitatea de a transmite datele cerute prin lege referitoare la operatorii TIR autorizați și datele privind excluderile utilizând aplicația ITDB online+ în loc de a transmite respectivele date sub orice altă formă (pe suport de hârtie sau prin e-mail) pun la dispoziție un instrument menit să faciliteze sarcina autorităților vamale care utilizează aplicația ITDB online+. Această aplicație web, administrată de secretariatul TIR al UNECE, facilitează gestionarea datelor titularului național al carnetului TIR. Transmiterea datelor către ITDB folosind mijloace electronice ar putea deveni obligatorie la un moment dat în viitor. Modificările aduse procedurii referitoare la alegerile parțiale și la reprezentarea în cadrul TIRExB clarifică situația în urma demisiei unui membru al TIRExB și definesc cerințele profesionale pentru potențialii membri ai TIRExB. Niciuna dintre propunerile de modificare a anexei 6 nu schimbă fondul Convenției TIR deoarece, în conformitate cu articolul 43 din Convenția TIR, notele explicative interpretează anumite dispoziții ale Convenției TIR și ale anexelor la aceasta și descriu anumite practici recomandate. Modificarea formulării termenului din anexa 9 partea I punctul 3 subpunctul vi) va asigura o bună înțelegere a obligației actuale a asociației naționale de a transmite anual TIRExB prețul fiecărui tip de carnet TIR pe care îl eliberează. 3. ELEMENTELE JURIDICE ALE PROPUNERII 3.1. Rezumatul acțiunii propuse Propunerea de decizie prevede poziția care urmează a fi adoptată de către Uniunea Europeană în legătură cu propunerea de modificare a Convenției vamale privind transportul internațional de mărfuri sub acoperirea carnetelor TIR. 3.2. Temei juridic Articolul 207 și articolul 218 alineatul (9) din Tratatul privind funcționarea Uniunii Europene. 3.3. Principiul subsidiarității Propunerea intră în sfera competenței exclusive a Uniunii Europene (politica comercială comună) și, prin urmare, nu este necesară examinarea ei din perspectiva principiului subsidiarității [articolul 5 alineatul (3) din Tratatul privind funcționarea Uniunii Europene]. Modificările propuse au fost adoptate în prealabil de Grupul de lucru UNECE privind problemele vamale care vizează transporturile și de Comitetul de gestionare al Convenției TIR. 3.4. Principiul proporționalității Propunerea este conformă cu principiul proporționalității. Aceasta permite implementarea unei modificări a acordului internațional care, ca atare, respectă principiul proporționalității. 3.5. Alegerea instrumentelor Instrumentul propus: decizie. Acordurile internaționale și modificările acestor acorduri sunt, în mod normal, introduse în legislația Uniunii Europene prin intermediul unei decizii. 4. IMPLICAȚIILE BUGETARE Propunerea nu are implicații asupra bugetului Uniunii Europene. 2014/0225 (NLE) Propunere de DECIZIE A CONSILIULUI privind poziția care urmează a fi adoptată, în numele Uniunii Europene, cu privire la propunerea de modificare a Convenției vamale privind transportul internațional de mărfuri sub acoperirea carnetelor TIR (Convenția TIR din 1975) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9), având în vedere propunerea Comisiei Europene, întrucât: (1) Convenția vamală privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 a fost aprobată, în numele Comunității Economice Europene, prin Regulamentul (CEE) nr. 2112/78 al Consiliului din 25 iulie 1978[1] și a intrat în vigoare în Uniunea Europeană la 20 iunie 1983[2]. (2) O versiune consolidată a Convenției TIR a fost publicată ca anexă la Decizia 2009/477/CE a Consiliului din 28 mai 2009[3], în temeiul căreia Comisia publică modificările ulterioare ale Convenției în Jurnalul Oficial al Uniunii Europene, indicând data la care acestea intră în vigoare. (3) S-au aprobat mai multe modificări ale Convenției internaționale privind Sistemul armonizat de denumire și codificare a mărfurilor („Convenția SA”). Aceste modificări au intrat în vigoare pentru toate părțile contractante la Convenția SA la 1 ianuarie 2012. Modificările fac necesară modificarea modelului de carnet TIR și a unei trimiteri din nota explicativă. (4) Ca o consecință a introducerii aplicației ITDB online+, un registru internațional de informații referitoare la toate persoanele autorizate de părțile contractante să utilizeze regimul TIR, Comitetul de gestionare al Convenției TIR a fost de acord că utilizarea aplicației ITDB online + pentru transmiterea către ITDB a datelor impuse de lege privind operatorii TIR autorizați face să fie redundantă prezentarea acestor date sub orice altă formă, de exemplu pe suport de hârtie sau prin e-mail. Pentru a clarifica acest principiu în textul convenției, Comitetul a pledat pentru introducerea a două noi note explicative. Se propune o notă explicativă similară în ceea ce privește transmiterea datelor referitoare la excluderi către Comitetul executiv TIR (TIRExB). (5) În urma dezbaterilor din cadrul TIRExB referitoare la cerințele profesionale pentru numirea membrilor TIRExB și la alegerea intermediară a unor membri supleanți ai TIRExB, care au vizat și modalitățile de modificare a regulamentului de procedură existent, TIRExB a transmis Comitetului de gestionare al Convenției TIR propuneri privind două noi note explicative. Prima notă explicativă propusă vizează definirea cerințelor profesionale pentru potențialii membri ai TIRExB, pentru a indica părților contractante modul optim de a proceda la numirea unui candidat. A doua nouă notă explicativă recomandă practica de urmat în cazul în care un membru al TIRExB demisionează sau nu reușește să își încheie mandatul încredințat. Ea oferă totodată Comitetului de gestionare al Convenției TIR posibilitatea de a decide dacă vor avea loc alegeri parțiale. Modificarea regulamentului de procedură al TIRExB, care conține ambele modificări, a fost adoptată în cadrul celei de-a 49-a și a celei de-a 50-a sesiuni. (6) O modificare a părții I a anexei 9 la convenție a intrat în vigoare la 1 ianuarie 2012 (JO L66/1 din 6 martie 2012) și a introdus, printre altele, o nouă obligație pentru asociațiile naționale de a transmite anual către TIRExB prețurile carnetelor TIR. Termenul-limită pentru îndeplinirea acestei obligații nu este însă foarte clar. Modificarea propusă va clarifica termenul respectiv. (7) În cadrul celei de-a 57-a și al celei de-a 58-a sesiuni, care au avut loc în februarie 2014, Comitetul de gestionare al Convenției TIR a adoptat modificările propuse ale Convenției TIR, sub rezerva finalizării procedurilor interne ale Uniunii. (8) Prin urmare, ar trebui stabilită poziția Uniunii în legătură cu propunerea de modificare, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Comitetului de gestionare al Convenției TIR se bazează pe propunerile de modificări anexate la prezenta decizie. Reprezentanții Uniunii pot conveni, în cadrul Comitetului de gestionare al Convenției TIR, asupra unor modificări minore ale propunerilor de modificări, fără o altă decizie a Consiliului. Articolul 2 Prezenta decizie intră în vigoare la data adoptării. Comisia publică modificarea adoptată în Jurnalul Oficial al Uniunii Europene, indicând data la care aceasta intră în vigoare. Adoptată la Bruxelles, Pentru Consiliu Președintele [1] JO L 252, 14.9.1978, p. 1. [2] JO L 31, 2.2.1983, p. 13. [3] JO L 165, 26.6.2009, p. 1. Modificări la Convenția vamală privind transportul internațional de mărfuri sub acoperirea carnetelor TIR (Convenția TIR, 1975) Anexa 1, pagina 11, punctul 5 În locul codului SA: 24.03.10 se va citi cod SA: 24.03.11 și 24.03.19 (ECE/TRANS/WP.30/AC.2/113, para. 35) Anexa 6, nota explicativă 0.8.3 punctul 5 În locul codului SA: 24.03.10 se va citi cod SA: 24.03.11 și 24.03.19 (ECE/TRANS/WP.30/AC.2/113, para. 35) Anexa 6, o nouă notă explicativă 0.38.2 Se adaugă o nouă notă explicativă la articolul 38 alineatul (2) cu următorul text Notă explicativă la alineatul (2) 0.38.2 Cerința legală de a notifica Comitetul executiv TIR cu privire la excluderea temporară sau definitivă a unei persoane de la beneficiul convenției este considerată îndeplinită prin utilizarea corespunzătoare a aplicațiilor electronice dezvoltate în acest scop de secretariatul TIR, sub supravegherea Comitetului executiv TIR. (ECE/TRANS/WP.30/AC.2/115, para. 43) Anexa 6, o nouă notă explicativă 8.9.1 Se adaugă o nouă notă explicativă la anexa 8, articolul 9 alineatul (1) cu următorul text: 8.9.1 Membrii Comitetului executiv TIR trebuie să aibă competențe și experiență în aplicarea procedurilor vamale, în special în ceea ce privește regimul de tranzit TIR, atât la nivel național, cât și la nivel internațional. Membrii acestui comitet sunt desemnați de către guvernele sau organizațiile lor care sunt părți contractante la convenție. Ei trebuie să reprezinte interesele părților contractante la convenție și nu interesele individuale ale niciunui guvern sau organizații. (ECE/TRANS/WP.30/AC.2/117, para. 29) Anexa 6, o nouă notă explicativă 8.9.2 Se adaugă o nouă notă explicativă la anexa 8, articolul 9 alineatul (2) cu următorul text: 8.9.2 În cazul în care un membru al Comitetului executiv TIR demisionează înainte de încheierea mandatului său, Comitetul de gestionare TIR poate alege un membru supleant. În acest caz, membrul ales primește mandat numai pe perioada rămasă din mandatul predecesorului său. În cazul în care un membru al Comitetului executiv TIR nu poate, din alte motive decât demisia, să își încheie mandatul, această informație trebuie transmisă în scris Comitetului executiv TIR și secretariatului TIR de către administrația națională din statul membru în cauză. În acest caz, Comitetul de gestionare poate alege un membru supleant pe perioada rămasă din mandatul respectiv. (ECE/TRANS/WP.30/AC.2/117, para. 29) Anexa 6, o nouă notă explicativă 9.II.4 Se adaugă o nouă notă explicativă la anexa 9 partea II alineatul (4) cu următorul text Notă explicativă la alineatul (4) 9.II.4 Cerințele legale referitoare la transmiterea datelor, stabilite la alineatul (4), sunt considerate îndeplinite prin utilizarea corespunzătoare a aplicațiilor electronice dezvoltate în acest scop de secretariatul TIR, sub supravegherea Comitetului executiv TIR. (ECE/TRANS/WP.30/AC.2/113, para. 30) Anexa 6, o nouă notă explicativă 9.II.5 Se adaugă o nouă notă explicativă la anexa 9 partea II alineatul (5) cu următorul text Notă explicativă la alineatul (5) 9.II.5 Nota explicativă 9.II.4 se aplică mutatis mutandis alineatului (5). ECE/TRANS/WP.30/AC.2/113, para. 30) Anexa 9 partea I punctul 3 subpunctul vi) În locul textului actual se va citi „vi) să comunice anual Comitetului executiv TIR, până la data de 1 martie, prețul fiecărui tip de carnet TIR eliberat;”